ไม่หวั่นราคาตกกสิกรตุนพันล้านให้ธุรกิจเกษตรกู้
กสิกรไทยพลิกวิกฤตราคาสินค้าเกษตรเป็นโอกาส ตุนพันล้านปล่อยสินเชื่อธุรกิจกลุ่มพืชไร่
7 พ.ย. 2557

กสิกรไทยพลิกวิกฤตราคาสินค้าเกษตรเป็นโอกาส ตุนพันล้านปล่อยสินเชื่อธุรกิจกลุ่มพืชไร่ 
นายอัครนันท์ ฐิตสิริวิทย์ ผู้ช่วยกรรมการผู้จัดการ ธนาคารกสิกรไทย เปิดเผยว่า ได้เตรียมวงเงินสินเชื่อในกลุ่มผู้ประกอบการธุรกิจค้าพืชไร่กว่า 1,000 ล้านบาท ในช่วงปลายปี 2557 นี้ เพื่อรองรับฤดูกาลเก็บเกี่ยวผลผลิตทางการเกษตร ซึ่งผู้ประกอบการต้องใช้เงินทุนหมุนเวียนจำนวนมากเพื่อรับซื้อผลผลิตจากเกษตรกร และขยายโกดังเพื่อเก็บผลผลิต
ทั้งนี้ ธนาคารไม่กังวลกับปัญหาราคาผลผลิตทางการเกษตรตกต่ำ เนื่องจากราคาสินค้าเกษตรในกลุ่มพืชไร่ยังคงไปได้ดี โดยเฉพาะมันสำปะหลัง ที่ยังมีความต้องการทั้งในและต่างประเทศ ซึ่งรวมถึงจีนที่เป็นตลาดส่งออกหลักของไทยกว่า 50% 
อย่างไรก็ดี ธนาคารจะยังไม่ปล่อยสินเชื่อในกลุ่มเกษตรกรมากนัก เนื่องจากไม่ใช่ตลาดที่เชี่ยวชาญ แต่จะปล่อยให้ผู้ที่อยู่ในวงจรระดับธุรกิจ ตั้งแต่ลานมันรายย่อยและรายกลาง ผู้ส่งออก โรงงานอาหารสัตว์ โดยให้มีเงินทุนหมุนเวียนเพียงพอ ซึ่งถือเป็นการช่วยเกษตรกรรายย่อยอีกทางหนึ่ง
สำหรับสัดส่วนพอร์ตสินเชื่อพืชไร่ของธนาคาร เป็นพืชมันสำปะหลังมากที่สุดราว 50% รองลงมา คือ ปาล์มน้ำมัน ข้าวโพด และอื่นๆ โดยสิ้นไตรมาส 3 ของปี 2557 มีลูกค้าธุรกิจพืชไร่ 4,000 ราย ยอดสินเชื่อคงค้างอยู่ที่ 1.77 หมื่นล้านบาท และสิ้นปีนี้คาดว่ายอดคงค้างจะอยู่ที่ 1.9 หมื่นล้านบาท เติบโต 3.2% จากปีที่แล้ว
“ภาวะราคาสินค้าเกษตรตกต่ำ เรามองได้ 2 แง่ คือ ผู้ประกอบการต้องการสินเชื่อน้อยลงเพื่อซื้อผลผลิต และผู้ประกอบการใช้สินเชื่อมากขึ้น เพราะเป็นโอกาสซื้อผลผลิตราคาถูก ซึ่งความเสี่ยงของราคาจะมาจากปริมาณผลผลิตที่ไม่แน่นอน ที่สำคัญคือการบิดเบือนกลไกตลาดไม่ว่าจะเป็นการกำหนดราคาซื้อขาย หรือการสต๊อกเก็งกำไร” นายอัครนันท์ กล่าว 
ด้าน นายสุรพล เต็งตระกูลพานิช รองผู้อำนวยการฝ่าย ผู้บริหารเครือข่ายลูกค้าผู้ประกอบการ 1 ธนาคารกสิกรไทย กล่าวว่า ธนาคารพยายามผลักดันให้ผู้ประกอบการใช้บัตรเงินสด (แคชการ์ด) รับซื้อผลผลิตจากเกษตรกร แต่ยังไม่เห็นผลเท่าที่ควร เพราะเกษตรกรส่วนใหญ่ยังคุ้นชินกับการรับเงินสด แต่ธนาคารจะเร่งสร้างความรับรู้ โดยอาจใช้วิธีนำเครื่องเอทีเอ็มไปตั้งไว้ ณ จุดรับซื้อ ซึ่งเป็นการสร้างข้อมูลเครดิตของลูกค้า และยังสามารถใช้เป็นหลักฐานการเงินเพื่อขอสินเชื่อได้ง่ายขึ้น